HU Az Európai Unió Hivatalos Lapja L 187/62

A BIZOTTSÁG VÉGREHAJTÁSI HATÁROZATA

(2012. július 16.)

a 98/70/EK és a 2009/28/EK európai parlamenti és tanácsi irányelv szerinti fenntarthatósági kritériumoknak való megfelelést igazoló, a „Red Tractor Farm Assurance Combinable Crops & Sugar Beet Scheme” elnevezésű rendszer elismeréséről

(2012/395/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelvre (1) és különösen annak 18. cikke (6) bekezdésére,

tekintettel a 2009/30/EK irányelvvel (2) módosított, a benzin és a dízelüzemanyagok minőségéről szóló, 1998. október 13-i 98/70/EK európai parlamenti és tanácsi irányelvre (3) és különösen annak 7c. cikke (6) bekezdésére,

a 2009/28/EK irányelv 25. cikkének (2) bekezdése értelmében létrehozott tanácsadó bizottsággal folytatott konzultációt követően,

mivel:

(1) Mind a 98/70/EK, mind pedig a 2009/28/EK irányelv fenntarthatósági kritériumokat határoz meg a bioüzemanyagokra vonatkozóan. A 98/70/EK irányelv 7b. és 7c. cikkében, valamint IV. mellékletében foglalt rendelkezések megegyeznek a 2009/28/EK irányelv 17. és 18. cikkében, valamint V. mellékletében foglalt rendelkezésekkel.

(2) A 2009/28/EK irányelv 17. cikke (1) bekezdésének a), b) és c) pontjában említett célok szempontjából figyelembe vett bioüzemanyagok és folyékony bio-energiahordozók vonatkozásában a tagállamoknak elő kell írniuk a gazdasági szereplők számára annak igazolását, hogy a 2009/28/EK irányelv 17. cikkének (2)–(5) bekezdésében meghatározott fenntarthatósági kritériumok teljesülnek.

(3) A 2009/28/EK irányelv (76) preambulumbekezdése kimondja, hogy el kell kerülni az ágazat ésszerűtlenül nagy terhelését, egyben megállapítja, hogy az önkéntes rendszerek hatékony megoldásokkal járulhatnak hozzá a szóban forgó fenntarthatósági kritériumoknak való megfelelés igazolásához.

(4) A Bizottság dönti el, hogy a 2009/28/EK irányelv 17. cikkének (3)–(5) bekezdésében meghatározott fenntarthatósági kritériumok teljesülésének igazolásaként adott bioüzemanyag-szállítmányokra vonatkozóan elfogadja-e egy adott önkéntes nemzeti vagy nemzetközi rendszer tanúsítványát, és az említett irányelv 17. cikke (2) bekezdésének alkalmazásában megbízható adatnak tekinti-e az üvegházhatású gázok kibocsátásában elért megtakarítás mérésére létrehozott önkéntes nemzeti vagy nemzetközi rendszerek információit.

(5) Az ilyen önkéntes rendszerek bizottsági elismerése ötéves időtartamra szólhat.

(6) Ha egy gazdasági szereplő a Bizottság által elismert rendszer szerinti bizonyítékokkal vagy adatokkal szolgál, az elismerésről szóló bizottsági határozat által érintett mértékig a tagállamok nem kötelezhetik az adatszolgáltatót arra, hogy további bizonyítékokkal támassza alá a fenntarthatósági kritériumoknak való megfelelést.

(7) A „Red Tractor Farm Assurance Combinable Crops & Sugar Beet Scheme” elnevezésű rendszer elismerése iránti kérelmet a Bizottság 2012. április 4-én kapta kézhez. A rendszer hatálya az Egyesült Királyságban termelt gabonafélékre, olajos magvakra és cukorrépára terjed ki, egészen ezek első szállítási pontjáig. Az elismert rendszer a 2009/28/EK irányelvvel létrehozott átláthatósági platformon elérhető lesz. A Bizottság figyelembe veszi, hogy a rendszer adatai kereskedelmi okokból bizalmasak lehetnek, és dönthet úgy, hogy azoknak csak egy részét teszi közzé.

(8) A „Red Tractor Farm Assurance Combinable Crops & Sugar Beet Scheme” elnevezésű rendszer vizsgálata során megállapítást nyert, hogy abban megfelelően érvényre jutnak a 98/70/EK irányelv 7b. cikkének (3), (4) és (5) bekezdésében, valamint a 2009/28/EK irányelv 17. cikkének (3), (4) és (5) bekezdésében foglalt fenntarthatósági kritériumok, illetve hogy a rendszer a 98/70/EK irányelv 7c. cikkének (1) bekezdésében, valamint a 2009/28/EK irányelv 18. cikkének (1) bekezdésében foglaltakkal összhangban tömegmérlegmódszert alkalmaz. A rendszer nem terjed ki a 98/70/EK irányelv 7b. cikkének (2) bekezdésére és a 2009/28/EK irányelv 17. cikkének (2) bekezdésére, de helytálló adatokat tartalmaz a 98/70/EK irányelv 7b. cikkének (2) bekezdésében és a 2009/28/EK irányelv 17. cikkének (2) bekezdésében említett célok teljesítéséhez szükséges két tényezőre, nevezetesen a termények származási helyére és a földhasználat megváltozása által okozott szénkészlet-változásokból eredő éves kibocsátásokra vonatkozóan. A rendszerben részt vevők csekély hányada földterületük egy részének vonatkozásában nem felel meg a fenntarthatósági kritériumoknak. A rendszer a tagokra vonatkozó online ellenőrző adatbázisban jelzi, hogy a tagok egyes földterülete teljes mértékben vagy részlegesen megfelel-e a kritériumoknak, valamint a kombájnnal betakarítható hasznonnövények tanúsítványában (azaz a betakarítás utáni nyilatkozatban) rögzíti, hogy a szállítmányok a teljesítik-e a fenntarthatósági követelményeket.

(9) Az értékelés azt is igazolta, hogy a „Red Tractor Farm Assurance Combinable Crops & Sugar Beet Scheme” elnevezésű rendszer esetében teljesülnek a megbízhatóság, az átláthatóság és a független audit tekintetében támasztott megfelelő normák.

(10) A „Red Tractor Farm Assurance Combinable Crops & Sugar Beet Scheme” elnevezésű rendszerben meghatározott egyéb fenntarthatósági elemek nem képezik megfontolás tárgyát ebben a határozatban. E további fenntarthatósági elemek teljesítése ugyanis nem követelmény a 98/70/EK és a 2009/28/EK irányelvben rögzített fenntarthatósági követelményeknek való megfelelés igazolásához,

ELFOGADTA EZT A HATÁROZATOT:

1. cikk

A „Red Tractor Farm Assurance Combinable Crops & Sugar Beet Scheme” (a Red Tractor önkéntes minőségtanúsítási rendszer kombájnnal betakarítható haszonnövényekre és cukorrépára vonatkozó alrendszere) önkéntes rendszer, amelynek elismerésével kapcsolatban 2012. április 4-én érkezett kérelem a Bizottsághoz, a kombájnnal betakarítható hasznonnövények tanúsítványával („combinable crops pass”) igazolja, hogy a gabonafélék, az olajos magvak és a cukorrépa szállítmányai teljesítik a 2009/28/EK irányelv 17. cikke (3), (4) és (5) bekezdésében, továbbá a 98/70/EK irányelv 7b. cikke (3), (4) és (5) bekezdésében foglalt fenntarthatósági kritériumokat. A rendszer emellett a 2009/28/EK irányelv 17. cikkének (2) bekezdése és a 98/70/EK irányelv 7b. cikkének (2) bekezdése alkalmazásában pontos adatokat tartalmaz a 98/70/EK irányelv IV. melléklete C. részének 1. pontjában és a 2009/28/EK irányelv V. melléklete C. részének 1. pontjában szereplő, a földhasználat megváltozása által okozott szénkészletváltozásokból eredő éves kibocsátások (e l ) (ami a rendszer szerint nulla), illetve a 98/70/EK irányelv IV. melléklet C. részének 6. pontjában és a 2009/28/EK irányelv V. melléklet C. részének 6. pontjában szereplő földrajzi terület vonatkozásában.

A „Red Tractor Farm Assurance Combinable Crops & Sugar Beet Scheme” elnevezésű önkéntes rendszer az első szállítási pontig alkalmazható annak a tanúsítására, hogy az érintett szállítmányok megfelelnek a 98/70/EK irányelv 7c. cikke (1) bekezdésének és a 2009/28/EK irányelv 18. cikke (1) bekezdésének.

2. cikk

Ez a határozat a hatálybalépésétől számított öt évig éŗvényes. Amennyiben a határozat elfogadását követően a rendszer tartalma olyan mértékben változik, hogy az befolyásolhatja e határozat alapját, a változásokról haladéktalanul tájékoztatni kell a Bizottságot. A Bizottság a bejelentett módosítások értékelése tükrében megállapítja, hogy az eredeti elismerés tárgyát képező rendszerben a változtatásokat követően is megfelelően érvényre jutnak-e a fenntarthatósági kritériumok.

Ha egyértelműen bebizonyosodik, hogy a rendszer nem hajtja végre a határozat szempontjából döntő jelentőségű elemeket és azok súlyosan, szerkezetükben sérülnek, a Bizottság e határozatot visszavonhatja.

3. cikk

Ez a határozat az Európai Unió Hivatalos Lapjában való kihirdetését követő huszadik napon lép hatályba.

Kelt Brüsszelben, 2012. július 16-án. a Bizottság részéről az elnök José Manuel BARROSO

(1) HL L 140., 2009.6.5., 16. o.

(2) HL L 140., 2009.6.5., 88. o.

(3) HL L 350., 1998.12.28., 58. o.